20. schôdza NR SR - 1.deň - B. popoludní
Dátum: 2024-09-12
Poslanec: Šrobová, Veronika (PS)
Druh vystúpenia: Vystúpenie v rozprave

316. Vážený pán predsedajúci, vážené kolegyne, kolegovia, ja som si pripravila rozpravu k odvolávaniu Michala Šimečku a pripravila som si ju, napísala som si ju, prečítala by som ju, lebo tiež som nováčik v parlamente alebo nová. Ale po tých trinástich hodinách, čo sme tu od rána, som sa rozhodla, že poviem len o troch bodoch, v ktorých som sa utvrdila počas týchto trinástich hodín, čo sme tu. Prvý bod je, že všetci sme zistili, že ani Michal Šimečka, ani jeho rodina nerobia nič neetické, ani nezákonné, nemáte na to ani jeden dôkaz, alebo ste ho tu ani nepredstavili. Takže na úkor všetkých možných iných tém sme sa tu celý deň venovali a mrhali sme energiou na to, že ste nepreukázali ani jeden dôkaz. Druhý bod, v ktorom som sa utvrdila, je ten, že vám ide len o vás. Opäť sme si tu vypočuli kolečko aj v podaní pána Gašpara o tom, ako sa jemu krivdilo, ako sa k nemu niekto správal nehumánne, v akých podmienkach. Krivdilo sa vám, že vaše mená boli spomenuté v spojitosti s dotáciami, lebo tie vaše dotácie sú tie správne a toto sú tie nesprávne. Že boli použité vaše mená, vašich rodinných príslušníkov v spojitosti s dotáciami. Celý deň tu počúvame a už niekoľko týždňov ste vynaložili energie na to, aby ste v spojitosti s Michalom Šimečkom a s jeho rodinou očierňovali ich meno kvôli dotáciám, na ktoré nemáte dôkaz. Ale opäť vám sa krivdilo, ide vám len o vás a vypočuli sme tu opäť iba kolečko, ako sa vy tu máte s touto opozíciou zle. A tretí bod, v ktorom som sa utvrdila, je ten, že vôbec vám nejde o ľudí na Slovensku. Lebo keby vám išlo, a to je ten jeden sektor, ktorý sa vám rozpadá, pán Glück, napríklad poviem ja, sociálny. Keby vám išlo o ľudí na Slovensku, tak by ste poznali aktuálne čísla, aktuálne štatistiky, a to sú tie, že stovky tisíc ľudí na Slovensku je ohrozených chudobou. Stovky tisíc ľudí. To sú aktuálne čísla. Poznáte tieto čísla? (Reakcia z pléna.) Ja hovorím o ľuďoch, ktorí sú na Slovensku stále a ktorí sú ohrození chudobou. Sú ich stovky tisíc. Aktuálne máme na Slovensku podľa sčítania obyvateľstva, ktoré bolo v roku 2021, 190-tisíc jednorodičovských domácností, v ktorých je vychovávaných 300-tisíc detí. To sú stovky tisíc ľudí. Polovica z jednorodičovských domácností je v pásme chudoby, je ohrozených chudobou. To sú aktuálne čísla, pozrite si Eurostat, pozrite si sčítanie obyvateľstva, ktoré bolo v roku 2021. To bolo aj po vašich vládach. Snažíte sa navodiť dojem, že za tých posledných 18 rokov, ste tu vôbec pomaly nevládli. Vládli ste väčšinu tohto času. A to sú čísla, ktoré nepustia. Podľa aktuálnych dát, približne tri štvrtiny z týchto jednorodičovských domácností nemajú žiadne úspory. To sú aktuálne čísla na Slovensku. Nevedia vykryť žiadny výdavok väčší, pretože to znamená iba ďalšie ich zadlžovanie. Polovica jednorodičovských rodín, ako som spomínala, žije pod hranicou chudoby. To sú stovky tisíc ľudí. Ja som tu nepočula za jeden deň povedať, že sa niečomu takémuto venujete. Venujete sa sebe a tomu, ako sme krivdili vám a vašim rodinám, ale niekoľko týždňov tu mrháte energiou na to, aby ste sa venovali rodine Michala Šimečku, dnes opäť sú to len vaše rodiny, ale na Slovensku máme stovky tisíc rodín. A ja som nepočula povedať niečo také, že by sa im tu niekto plánoval venovať. Na záver poviem, nebudem vás tu už zdržovať, áno. Na záver poviem, že som hrdá na nás v Progresívnom Slovensku a pevne si stojím za tým, za Michalom Šimečkom a za tým, za našimi hodnotami, ktoré sme tu dnes prezentovali a ktoré moji kolegovia a kolegyne spomínali. Ja ďakujem našim voličom a voličkám, že nás neustále podporujú a aj dnešný deň mi dodal pocit, že v tom nie sme my sami. (Reakcia z pléna.) Ešte mám 15 minút. Nechcete si sadnúť na tých 15 minút? (Reakcia z pléna.) (Zaznievanie gongu.) A idete takto dať potlesk, áno? Ďakujem veľmi pekne a za všetky rodiny vás prosím, venujte aspoň časť energie, ktorú ste venovali rodine Michala Šimečku, všetkým rodinám na Slovensku. Aspoň časť. (Potlesk v sále.)